M. Maďarič, minister kultúry SR: (2009-10-22):
Myslím, že okrem SMK a jej predsedu by sa našli ešte aj ďalší, ktorí podstatu novely zákona o štátnom jazyku nepochopili alebo pochopili a zámerne o nej zavádzajú verejnosť. Pýtate sa, prečo je to tak, prečo ju predstavitelia iných menšín na Slovensku pochopili, neprekáža im a ja dodám, že ju aj privítali, pretože vedia, že zákon o štátnom jazyku nerieši primárne používanie jazykov národnostných menšín a pozornosť venuje menšinovým alebo iným jazykom najmä vtedy, ak ide o ich používanie vo vzťahu k štátnemu jazyku. Vedia, že podstata zákona o štátnom jazyku tkvie v zabezpečení práva na informácie pre občanov Slovenskej republiky v štátnom jazyku, aby sa na Slovensku dalo komunikovať vo verejnej sfére aj v štátnom jazyku a aby ten, kto neovláda jazyk menšiny, nebol diskriminovaný. A ostatné menšiny novelu podporili a privítali nielen preto, že neobmedzuje používanie ich menšinového jazyka, ale pretože popri naplnení základného cieľa sme novelu využili aj na rozšírenie možností na uplatnenie ostatných jazykov tam, kde to predchádzajúce znenie zákona neumožňovalo. Napokon, píše sa to aj v posudku vysokého komisára OBSE, že zákon o štátnom jazyku rešpektuje práva národnostných menšín a nespôsobuje obmedzenie existujúcich jazykových práv príslušníkov národnostných menšín. A prečo novela zákona o štátnom jazyku prekáža SMK a iným maďarským politikom? Odpoveď, pán poslanec, nájdeme v charaktere SMK a v cieľoch maďarskej politiky. Aký je charakter SMK? Je to etnická strana a v tomto zmysle európsky neštandardná. Keďže je etnická, jej nevyhnutnou agendou sú záujmy maďarskej menšiny a mohli by sme im zniesť modré z neba, oni budú vždy tvrdiť, že maďarská menšina sa má na Slovensku zle. Pretože, ak by pripustili, že menšinové práva na Slovensku sú dobré a majú ten najvyšší európsky štandard, existencia SMK by stratila zmysel. Aj preto viedla SMK útok na jazykový zákon úplne falošným smerom, ktorý vyhovuje tejto ich agende. Strašili a dezorientovali príslušníkov menšiny, že zákon o štátnom jazyku ich bude trestať za používanie ich materinského jazyka a vystrašili ich nie zákonom, ale klamstvami o zákone. Takáto falošná politická agenda poslúžila SMK nielen na zmobilizovanie svojich voličov a rozoštvávanie ľudí, ale vedie aj k napĺňaniu reálnych politických cieľov SMK, ktoré sú zrejmé aj po nedávnom republikovom kongrese SMK a sú v zhode s deklarovanými cieľmi Orbánovho Fideszu, ktorý dokonca už nehovorí o právach menšín, ale o právach akýchsi národných spoločenstiev v Karpatskej kotline na autonómiu. Takto treba čítať nielen klamstvá SMK, ktorými zavádzajú medzinárodné inštitúcie, ale aj požiadavky na zmenu zákona o štátnom jazyku, ktoré sledujú oslabenie postavenia slovenského jazyka v Slovenskej republike. Žiadajú napríklad vypustenie sankčných ustanovení, ktoré sledujú, predpokladám, všeobecne vítaný cieľ, zabezpečiť vymožiteľnosť práva. Alebo odrazu nie je nulová vymožiteľnosť práva problémom, ak ide o používanie slovenského jazyka? Pripomienky a návrhy SMK očividne smerujú k utváraniu jazykového geta, v ktorom však aj Slováci sú potom nútení učiť sa po maďarsky a následne vedie k územnej autonómii a môžu to stokrát maskovať slovom samospráva. Nebol to nikto iný, ako vysoký komisár OBSE Knut Vollebaek, ktorý v septembri v Budapešti odsúdil maďarskú doktrínu spájania národa ponad hranice ako bezpečnostné riziko a povedal, budem citovať: „Ide o to, že výsledky cezhraničnej spolupráce majú byť v prospech všetkých obyvateľov, nezávisle na ich etnickom pozadí. Etnická spolupráca v prihraničných regiónoch môže vzbudzovať nedôveru v určitých kruhoch v súvislosti so skutočnou motiváciou, čo nahráva tým, ktorí hrajú iredentistickou kartou.“ Všimnime si, že vysoký komisár hovoril o skutočnej motivácii Maďarov. Nehovoril, že im ide o jazykové práva. Hovoril o geopolitických súvislostiach a priamo vyslovil podozrenie z iredentizmu. To sú naozaj veľmi silné slová európskej autority, nie naše slová. Ja som rád, pán poslanec, že klamstvá SMK a maďarských politikov nenachádzajú v konečnom dôsledku živnú pôdu na medzinárodnej scéne, kde Maďari tento zákon zaťahujú a že Slovensko si svoju pozíciu obhájilo a obháji všade tam, kde treba. Naopak, tak ako SMK tlačí maďarskú menšinu do jazykového geta, dostáva sa takouto politikou sama do izolácie táto neštandardná politická strana a v tomto zmysle sa stáva neprijateľnou pre všetky politické strany, ktoré majú záujem na ochrane národno-štátnych záujmov Slovenska. Ďakujem, skončil som. (Potlesk.)